  Майя Бывальцева Удмурт егитъёслэн «Шунды» огазеяськоназы ужась егитъёсты тросгес кысконо. Выль быръем тӧро Алина Чернова иворъёсъя «Удмуртия» агентстволэн корреспондентэзлы выль интыуажаз быдэстыны чаклам куд-ог малпанъёссэ вераз. 26 ар ӵоже «Шундылэн» аслаз йылолъёсыз, ужан ӧръёсыз кылдӥзы ни. Туннэ та огазеяськонэз туж тросэз тодэ но гажа. Вань умойзэ азьланьтыны тыршомы, — вераз Алина Чернова. «Бадӟым-бадӟым воштӥськонъёс соку ик уз луэ. Мар али умой ужа, ми сое азьланьтом одно ик, ум куштэ. Собере правленилэн ёзчиосыз ӧръёсъя умойгес мед ужалозы шуыса тыршоно, кылсярысь, ёросъёсын, дышетскисьёсын. Эшшо ужась егитъёсты тросгес кыскыны тыршом, малы ке шуоно студентъёс, дышетскисьёс понна вань ни (ӵектосъёс — ред.), нош ужась егитъёс понна одӥг «Юр-Яр» фестиваль. Тыршомы та егитъёс понна тросгес ӵектосъёс гожъяны», — малпанъёссэ шараяз огазеяськонлэн выль тӧроез. Тодады вайытом, удмурт егитъёслэн «Шунды» огазеяськонзылэн йылпумъян-быръён конференциез Ижкарын 15-тӥ куарусёнэ ортчиз. Ёросъёслэн но каръёслэн ыстэм муртъёссы огазеяськонлы матысь кык аръёслы выль кивалтэтэз (13 адями), кенешез но тӧроез бырйизы. Алина Черновалэн верамезъя, огазеяськонлэн кивалтон ёзэсъёсаз шедем вань егитъёс, ачиз выль тӧро сямен ик, «Шундыкар» лагерь пыр потэмын. «Шундыкар» нылаш монэ шуыны луоз. Пичи дырысен «Эстрада» отрядэ ветлыны кутски, 2007-тӥ арын, собере «Театр» отрядэ ветлӥ. Ижкаре куке лыктӥ ни, гимназие, «Шундылэн» ужрадъёсаз пыриськылӥ, собере 1-тӥ курсысен правление шеди ни. Юрттӥськисько вал, Оля (Ольга Тронина — «Шунды» огазеяськонлэн азьвыл тӧроез — ред.) ужкагазъёсын, маръёсын монэ ужаны дышетӥз. Со ик ӵектӥз, «ойдо, тон быгатод»… Кемаласьгес дасяны кутскиз ни вал со монэ», — вераз Чернова. «Шунды» огазеяськонлэн матысь ужрадъёсыз: егит гожъясьёслэн «Ингож» бичетэнызы тодматон (21-тӥ куарусёнэ «Палэзян» фестиваль улсын) но «Шудком» — визьсынан шудон (29-тӥ куарусёнэ). ВАТСАН Алина Чернова вордскиз Пичи Пурга ёросысь Улӥ Посьтол (Иваново-Самарское) гуртын. 9-тӥ классэ Ижкаре Кузебай Герд нимо йӧскалык гимназие дышетскыны пыриз. Отысь 11-тӥ классэз йылпумъяса, Удмурт кун университетысь Социальной коммуникациосъя институтлэн «Культурология» ёзэтаз пыриз, али 4-тӥ курсын дышетске. Со сяна, тодмо удмурт гожъясьлэн Геннадий Красильниковлэн музей-квартираяз тодосъя ӧнерчи луыса ужа. Тегъёс: Мерлык Ижкар егитъёс Удмуртия Шунды  